นายกรัฐมนตรี ยืนยันรัฐบาลไม่ได้นิ่งนอนใจปัญหาราคาน้ำมันแพง เร่งหาวิธีการที่เหมาะสม
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า ที่ประชุมคณะรัฐมนตรีวันนี้ เดินหน้าขับเคลื่อนนโยบายที่วางแผนไว้ในการฟื้นฟูประเทศ ฟื้นฟูเศรษฐกิจ จากวิกฤตโควิด-19 และความไม่สงบในยุโรป ซึ่งวันนี้ต้นทุนต่างๆ สูงขึ้นมาก โดยเฉพาะด้านพลังงาน ที่ราคาเพิ่มขึ้นถึง 150 ดอลล่าร์ต่อบาร์เรล และต้องหาวิธีการที่เหมาะสมในการใช้จ่ายงบประมาณที่มีอยู่จำกัดและขอให้ประชาชนเข้าใจว่าวิกฤตนี้เป็นวิกฤตที่เผชิญร่วมกันและรัฐบาลพยายามทำให้เดือดร้อนน้อยที่สุด เพราะส่งผลกระทบต่อราคาสินค้า อุปโภค บริโภค อย่างหลีกเลี่ยงไม่ได้ ทั้งนี้ยืนยันไม่ได้นิ่งนอนใจ ได้สั่งการให้มีการประชุมวาระเร่งด่วนในการแก้ปัญหาเหล่านี้อย่างต่อเนื่อง